
Cetatea getică Argedava (Popești – jud. Giurgiu) 
 
de Conf. Univ. dr. George V Grigore 
 
Cetatea Argedava sau Sargedava (de la zeița Sarmis – Leoaica -, 
Forța Vieții)  - aflată la Popești, oraș Mihăilești, jud. Giurgiu - era 
locul de unde Burebista i-a condus pe geţi, pe daci şi pe traci, cel mai 
numeros popor al Europei, în antichitate. „Nu s-a scos decât un sfert, 
maximum o treime, din ce e acolo, sub pământ”, spun vorbele 
regretatului arheolog acad. dr. Alexandru Vulpe, fost director al 
Institutului de Arheologie „Vasile Pârvan”, cel ce s-a ocupat întreaga 
viaţă de Argedava. Totul se desfășoară pe un deal, parcă pus cu mâna 
de uriaşi, pentru capitala „celui dintâi şi cel mai mare dintre toţi regii 
Traciei”, cel care i-a unit pe geţi şi pe daci într-o putere uriaşă, 
descrisă cu uimire de istorici greci şi romani ai antichităţii. De aproape 
un veac, arheologii au scos tezaure fabuloase din promontoriul de la 
Argedava, multe dintre ele dispărute sau înstrăinate. Şi totuşi, n-a fost 
decât un sfert...Doar o biserică străveche şi un cimitir părăginit mai 
există, azi, pe culmea aceea de deal, cel mai lung şi mai înalt 
promontoriu din toată Câmpia Română; o biserică ridicată acolo, 
acum aproape trei veacuri jumătate, de Constantin Brâncoveanu, spre 
dăinuirea cetăţii strămoşilor. Astăzi, Argedava nu mai înseamnă 
nimic. Arheologii au abandonat-o de vreo 15 ani, declarând oficial că 
e mai bine să crească bălăriile peste ea, ca să nu afle curioşii ce se 
ascunde acolo. Nimeni nu mai ştie despre această capitală a lumii 
getice, la fel de importantă ca Sarmizegetusa dacă, şi cu peste un veac 
mai veche. Un oraş milenar, îngropat sub picioarele tale, ca o mare 
capitală a lumii antice... Totul se află aici, dedesubt, palatul lui 
Burebista, sanctuarul, marile ateliere de olărit, locuinţele impunătoare 
ale vitejilor tarabostes... Iar dedesubt, o cetate şi mai veche, din epoca 
bronzului, care făcea comerţ până spre Mediterana şi Asia Mică. O 

rezervaţie arheologică ce-ar trebui să fie păzită și vizitată de zeci de 
mii de turişti. Pe malul abrupt al Argeşului, pe care în vremea aceea se 
naviga, acostau corăbii. Acum, în portul de odinioară sunt aruncate în 
devălmăşie gunoaiele din satul Popeşti. Rămăşiţe ceramice sunt peste 
tot. E suficient să scormoneşti puţin cu vârful bocancului, printre 
mărăcini. În doar zece minute de plimbare pe promontoriul răscolit de 
vânt, se pot aduna o traistă de cioburi. Ceramici încrustate cu meandre 
fine, albe şi rotunjite, toarte de ulcioare, o jumătate de vas cu picior, 
ba chiar şi o frumoasă mărgea, despre care localnicii aveau să-mi 
spună c-a aparţinut unei femei din nobilimea dacă, informaţii pe care 
le ştiu de când au săpat cu arheologii. Tot ei mi-au spus că în cimitirul 
medieval al bisericii, când se săpa un mormânt, groparii au scos, de la 
nici un metru jumătate, obiecte preţioase de ceramică neolitică. Cinci 
înmormântări au fost, în doar o săptămână, şi mereu s-au găsit 
asemenea vestigii. Şi biserica, şi cimitirul, stau azi deasupra marii 
dave a lui Burebista. Nicolae Chiraş, un localnic pasionat de istorie, 
care-a stat mereu în preajma arheologilor la săpături, a văzut multe din 
tezaurele care-au fost găsite aici, în anii de dinainte de a se-nchide 
şantierul. Pălării pline de monede, statuete, podoabe, vase de cult pline 
de ornamente, un calendar solar de andezit, fibule, arme, unelte, 
oseminte, schelete de soldaţi îmbrăcaţi complet în armură, cu tot 
echipamentul pe ei. „Avem tone de material scos de la Argedava, în 
depozitele noastre”, avea să-mi spună şi arheologul dr. Nona Palincaş, 
responsabila de astăzi a şantierului, deplângând starea precară a 
acestor depozite, mărturisind că a ajuns să dea bani din buzunarul ei, 
doar pentru a cumpăra rafturi pe care să fie puse obiectele, că n-a avut 
bani nici măcar să plătească nişte oameni care să coboare uriaşele lăzi 
stivuite, pentru a vedea ce mai este prin ele. „80% din totalul descope-
ririlor în domeniul olăriei făcute în Dacia aparţin sitului Popeşti”, 
scria marele arheolog Radu Vulpe, cel care a identificat prima dată 
Popeştiul cu Argedaon, aducând dovezi ferme că cetatea lui Burebista 
a fost aici. Sătenii îmi spun că în şcoala veche din satul Popeşti era 
altădată un muzeu mare, în care puteai vedea o mulţime de relicve din 

vremea lui Burebista. Astăzi, la Muzeul Naţional de Istorie, nu există 
mai mult de vreo douăzeci de exponate. Şi nici măcar un colţişor dedi-
cat Argedavei.Niciun indicator, pe vreun drum, asfaltat sau de ţară, 
nu-ţi arată calea spre Argedava. Nicăieri nu vezi un panou, nici măcar 
în faţa promontoriului, sau a bisericii, pe care să scrie măcar două 
vorbe, în care să fie pomenit numele lui Burebista. Altădată, îşi amin-
teşte Nicolae Chiraş, veneau copiii cu şcoala și îi făceau „pionieri”, 
aici pe vârful cetăţii. Era un trotuar cu dale, ce urca dealul, era un 
muzeu... Acum, nu mai e nimic. Nimeni nu mai vine prin pustietăţile 
astea, în afară de unii inşi „dubioşi”, cu detectoare de metale. Cât de 
important este acest sit pentru istoria noastră? Este foarte însemnat 
pentru că, alături de Sarmizegetusa, aici îl avem pe celălalt mare 
conducător politic al culturii getice, Burebista. Există surse clare 
precum acea inscripţie săpată în marmură de la Dionysopolis (Balcicul 
de azi), în care un cetăţean important al oraşului, Acornion, este trimis 
la Argedaon într-o misiune diplomatică, pentru a-l întâlni pe tatăl lui 
Burebista, după care ajunge şi la Burebista însuşi. Zice inscripţia, „cel 
mai mare şi cel dintâi dintre regii din Tracia, stăpânind tot pământul 
de dincoace de Dunăre şi de dincolo, în cea dintâi şi cea mai bună 
prietenie, atrăgându-şi bunăvoinţa regelui spre binele oraşului”. 
Apoi, este poziţia excepţională a Argedavei, pe promontoriul acela 
înalt, de unde se putea supraveghea militar şi comercial orice mişcare 
pe Argeş, pe ruta dintre sud-estul Transilvaniei, Dunăre şi mare. O 
fortificaţie formidabilă, cu trei şanţuri de apărare, cu templu lung de 
peste 20 de metri, clădiri mari, un centru de olărit grandios în epocă şi, 
totodată, unul comercial, cu cel mai mare număr de importuri 
elenistice cunoscute la vremea aceea. Nişte oameni extrem de 
conectaţi la lumea din jur, care aveau legături cu întreaga Europă. O 
davă, un centru economic, politico-militar şi spiritual, o capitală în 
adevăratul sens al cuvântului.Capitala de început a Statului Dac 
Centralizat făurit de Burebista, Argedava, reprezintă astăzi un 
promontoriu, căruia i se spune Nucet; o movilă ce înaintează ca o 
săgeată spre albia Argeşului, pe malul drept al acestuia, la care ajungi 

prin traversarea Comunei Popeşti-Novaci, denumită Popeşti, şi notată 
pe hartă în Judeţul Giurgiu. Promontoriul Nucetului are 6 niveluri de 
civilizaţie, fiind locuit neântrerupt pâna în zilele noastre. Nucetul este 
numai creştetul unui complex de cetăţi getice întinse pe o rază de cel 
puţin 17 Km, de la Grădinari - Ogrezeni şi până la Adunaţii Copăceni, 
puternice fortificaţii construite pe structurile străvechi ale unor aşezări, 
ale căror datare depăşeşte 10.000 de ani, socotiţi de la anul de graţie în 
care scriem aceste rânduri, adică 2002 conform calendarului creştin. 
Studiate în teren, movilele de astăzi se dovedesc a fi rovinele „din 
câmpii“ la care face referire Mihai Eminescu, fortificaţii pe linia 
Argeşului, folosite mii şi mii de ani ca linie de apărare a Ţării Zeilor, 
în spatele Okeanului Potamos, pe direcţia Centrului Spiritual al Ţării. 
Aici identificăm, şi noi, desfăşurarea bătăliei de la Rovine a lui 
Basarab Mircea zis „Cel Bătrân”, tot în aceste locuri şi Mihai Voevod 
Pătraşcu fiul Teodorei – Basarab, zis „Cel Viteaz” – Reunificatorul, 
şi-a concentrat forţele armate împortiva invadatorilor străini la 
Ogrezeni, unde şi-a format „ogreziile”, adică batalioanele, iar la 
Gorneni, în apropiere, a fost dat semnalul de luptă. Ultimul Basarab, 
Constantin Brâncoveanu, pentru a proteja Argedava şi împrejurimile 
sacre cu pădurea Novăceanca, a ridicat nenumărate biserici pe care le-
a înzestrat cu pământ şi păduri, în felul acesta urmărind protejarea 
acestor locuri. Astfel, biserica din Nucet este ridicată de Domnul 
Constantin Brâncoveanu la 1688, ornată cu splendidul brâu 
brâncovenesc, sursă de inspiraţie a lui Constantin Brâncuşi pentru 
Coloana Infinitului. Deasupra altarului acestei biserici au existat doi 
dragoni. Astăzi mai poate fi admirat numai unul singur. Alegerea nu 
credem că a fost deloc întâmplătoare, locul cu pricina fiind un 
important centru ecleziastic în secolul al V e.n., aşa după cum ne arată 
şi numele ce-l poartă … Popeşti (Popii din Nucet). Denumirea de 
Nucet foarte posibil se trage de la Sfântul Nicetas care a întemeiat în 
Dacia, la Angesem, un episcopat ridicat la rang de Mitropolie în sec. 
VI, alături de Episcopia de Milcov. Denumirea de Novaci, face 
trimitere la „uriaşii” de altă dată. Cimitirul de lângă biserică, astăzi 

mai mult devastat, mai păstrează încă cruci având pe ele desenate un 
Soare. Spun unii că din partea de Nord-Est a cetăţii, a fost ridicată cu 
macaraua o placă foarte mare de andezit având desenată pe ea un 
Soare. În ce muzeu a fost oare expusă ? Din partea de Est a cetăţii au 
fost ridicate cca. 6 vetre de cult şi stâlpii unui Calendar Geto-Dac. Se 
naşte întrebarea: unde sunt aceste vetre de cult şi Stâlpii Calendarului? 
- Desenul unei vetre de cult este prezentat sumar de Mioara Turcu în 
lucrarea „Cetăţi geto-dacice în Câmpia Munteniei”.De o parte şi de 
alta a Argedavei se întind mai mult de 7 cetăţi getice. Codul 
monumentului istoric este: GR-l-s-A-14816. Cercetările din acest loc 
au scos la lumină vestigii reprezentative pentru colibele, vetrele de 
foc, uneltele, depozitele de grâne din acele vremuri. S-au mai 
descoperit calendare solare şi, se bănuieşte, scheletele a 80 de uriaşi, 
de aproximativ 4 metri înălţime. Experţii consideră că Cetatea 
Argedava a fost clădită pe o terasă, dominînd Valea Argeşului. Era 
apărată de bălţile din luncă şi de trei şanţuri transversale, implicit de 
un val de pământ.Primul sector al cetății, din vârful promontoriului, a 
fost un sit rezidențial (o acropolă) căruia îi urmează o zonă destinată 
locuințelor, despre care există indicii că prezenta un aspect modest. Al 
treilea sector ar fi fost un loc de refugiu pentru populație, în caz de 
pericol iminent.Acropola era formată din mai multe camere, printre 
care și un dom cu orientare SE-NV. Edificiul a fost un loc format din 
mai multe vetre, dintre care una dintre acestea era decorată cu 
simboluri religioase. Celelalte încăperi erau folosite în scop domestic 
(o debara cu vase în care se păstrau alimente, o cameră ce adăpostea 
un cuptor de mari dimensiuni, o sală unde s-ar fi aflat un război de 
țesut). Această structură ar fi avut pereți din teracotă și ar fi fost 
acoperită cu țigle, elemente întâlnite la numeroase construcții de tip 
dava, din secolul al II-lea î.Hr. Alte investigații au adus la lumină un 
număr mare de căni din lut ars, cu decorații în relief după modelul 
celor elenistice, monede de factură geto-dacică, dar și străine, (dinari 
de argint republicani, monede din Mesembria, Apollonia, Amisos, 
bucați de drahme din Dyrrhachium, Tassian, în original, dar și 

imitații).La aproximativ un kilometru sud-vest de acropolă se aflau 12 
tumuli, dintre care numai patru au fost cercetați până acum. Fiecare 
dintre aceștia conțineau un mormânt de incinerare aparținînd unui 
războinic și, în general, unei căpetenii mari. S-au identificat și 
podoabe, respectiv agrafe de metal, inele și ornamente pentru 
hamuri. Lucrurile găsite înăuntru ar indica faptul că războinicii 
incineraţi ar fi fost nişte căpetenii mari. Incinerarea a fost probabil 
făcută la baza tumulului, rămăşiţele funerare fiind aşadar amestecate 
cu pământul şi depozitate într-un mormânt. Printre armele găsite acolo 
sunt spade La Tène, pumnale curbate, vârfuri de lănci, cămăşi de zale 
şi părţi din scuturi făcute din bronz. Obiectele de ornament sunt rare, 
câteva agrafe de metal, inele şi ornamente pentru hamuri. Olăria 
prezintă semne caracteristice geto-dacilor (fructiere făcute de mâna, 
căni decorate cu reliefuri şi rar câte o amforă de tipul Kos). Până acum 
nici un mormânt pentru persoane simple nu a fost identificat, ceea ce 
reprezintă încă o confirmare a absenţei funeraliilor în Dacia, pe toată 
perioada târzie La Tène. 
Acum această importantă locație arheologică antică așteaptă un  
muzeu pe măsură și o organizare de șantier ce va trebui să aducă la 
lumină tainele încă ascunse sub tonele de pământ așezate în mii de ani 
de istorie. Astfel turismul va putea să se dezvolte, iar istoricii să 
studieze modul în care trăiau strămoșii noștri geto-daci.   
 
Surse: adevarul.ro; ziarulnatiunea.ro; cunoastelumea.ro; 
istoria.md; sfatulbatranilor.ro; formula-as.ro 

Fragmente ceramice descoperite la Argedava 

Coif descoperit în necropola de la Argedava 
 
Fragment de camasa de zale descoperita la Argedava 

Umbo de scut descoperit in necropola de la Argedava  
 
Celebra ceasca dacica descoperita la Argedava 
